Politibetjent la igjen pistol på toalettet under svensk toppkamp
Publisert: 14. oktober 2019, kl. 16:24
Sist oppdatert: 14. oktober 2019, kl. 16:24
En svensk politibetjent risikerer lønnstrekk etter å ha glemt igjen våpenet sitt på toalettet under en fotballkamp på Friends Arena i juni, skriver Aftonbladet.
Det var under storkampen mellom AIK og Malmö at en privatperson fant pistolen på et av toalettene på den svenske landslagsarenaen.
19.141 tilskuere var til stede på tribunene i 0-0-kampen der blant andre Tarik Elyounoussi spilte.
Personen som fant våpenet, meldte ifra til en ordensvakt og leverte det fra seg. Ifølge Aftonbladet skal den aktuelle politibetjenten selv ha meldt fra på politiradioen om at et våpen var funnet, før betjenten senere oppdaget at det var vedkommendes egen pistol.
Underveis i kampen hadde politibetjenten gått på toalettet, lagt våpenet på gulvet og så forlatt toalettet uten å ta med seg pistolen.
Det ble innledet en etterforskning av episoden, men påtalemyndigheten konkluderte med at politibetjenten ikke har begått noe regelbrudd. Politiets personalansvarsnemnd ser samtidig alvorlig på episoden og anbefaler lønnskutt som straff for våpenhendelsen.